Na osnovu člana 32v Zakona o nevladinim organizacijama ("Službeni list Crne Gore" br. 39/11 i 37/17), a u vezi s Odlukom o utvrđivanju prioritetnih oblasti od javnog interesa i visine sredstava za finansiranje projekata i programa nevladinih organizacija u 2024. godini ("Službeni list CG", br. 119/23) i Pravilnikom o sadržaju javnog konkursa za raspodjelu sredstava za finansiranje projekta i programa nevladinih organizacija i izgledu i sadržaju prijave na javni konkurs (″Službeni list CG″ broj 14/18) i člana 130 Zakona o socijalnoj i dječjoj zaštiti ("Službeni list CG", br. 27/13, 1/15, 42/15, 47/15, 56/16, 66/16, 1/17, 31/17, 42/17, 50/17, 59/21, 145/21 i 3/23), Komisija za raspodjelu sredstava za finansiranje projekata/programa nevladinih organizacija u 2024. godini u oblasti društvene brige o djeci i mladima, koju je obrazovalo Ministarstvo rada i socijalnog staranja rješenjem broj: 01-128/24-1781/58 od 14. 5. 2024. godine objavljuje

**JAVNI KONKURS**

**″PODRŠKA DJECI I MLADIMA U KRIZNIM SITUACIJAMA″**

**ZA FINANSIRANJE PROJEKATA/PROGRAMA NEVLADINIH ORGANIZACIJA**

**U 2024. GODINI U OBLASTI DRUŠTVENE BRIGE O DJECI I MLADIMA**

Pozivaju se nevladine organizacije koje imaju kapacitete i iskustvo da prijave projekte na ovaj Konkurs kojim mogu doprinjeti realizaciji prioriteta utvrđenih *Strategijom za ostvarivanje prava djeteta 2019-2023*, u oblasti društvene brige o djeci i mladima koja je u nadležnosti Ministarstva rada i socijalnog staranja.

**Dva specifična strateška cilja** definisana*Strategijom za ostvarivanje prava djeteta 2019-2023*, čijem ostvarenju treba da doprinesu projekti nevladinih organizacija u 2024. godini su:

* Poboljšati dostupnost i kvalitet socijalne i zdravstvene zaštite i obrazovanja za svu djecu;
* Spriječiti sve oblike nasilja nad djecom i poboljšati ostvarivanje posebnih mjera zaštite djece.

**Poboljšati dostupnost i kvalitet socijalne i zdravstvene zaštite i obrazovanja za svu djecu**

Ovaj strateški cilj se ostvaruje kroz nekoliko operativnih ciljeva:

* obezbijeđenje efektivanog sistema alternativne brige za djecu bez roditeljskog staranja;
* unapređena podrška djeci sa smetnjama u razvoju i drugoj djeci iz osjetljivih grupa i adolescentima u ostvarivanju besplatne i blagovremene zdravstvene i adekvatne socijalne zaštite;
* unaprijeđena podrška ranom razvoju djeteta.

**Spriječiti sve oblike nasilja nad djecom i poboljšati ostvarivanje posebnih mjera zaštite djece**

Ovaj strateški cilj se ostvaruje kroz sljedeći operativni cilj:

* poboljšana prevencija svih vrsta nasilja nad djecom i podrška djeci žrtvama.

Realizacija strateških i operativnih ciljeva na temelju projekta nevladinih organizacija potrebno je da doprinese razvoju usluga za podršku djeci, mladima i porodici, odnosno usluga namijenjenih prevenciji nasilja i zanemarivanja djece kroz podršku porodici i kroz jačanje kapaciteta porodice da brine o djeci.

**Prioritetni problemi** u oblasti društvene brige o djeci i mladima koji se planiraju rješavati finansiranjem projekata nevladinih organizacija je nedostatak usluga za podršku djeci i njihovim porodicama, nedovoljni kapaciteti socijalnih službi, kao i drugih nadležnih aktera, kao i nedostatak multidisciplinarnog odgovora u efikasnoj prevenciji svih oblika nasilja nad djecom.

**Glavni cilj projekata** nevladinih organizacija koji će biti finansirani Javnim konkursom - "Podrška djeci i mladima u kriznim situacijama" - je doprinos razvoju usluga koje su namijenjene porodicama, djeci i mladima u riziku.

**Specifični ciljevi projekata** nevladinih organizacija koji će biti finansirani potrebno je da:

* dopinesu unapređenju funkcionisanja porodice;
* doprinesu pravovremenom reagovanju na rizične situacije u porodici u smislu prevencije nasilja, zanemarivanja i zlostavljanja;
* pomognu sistemu da pruži adekvatnu zaštitu i podršku djetetu i porodici koja će biti u najboljem interesu djeteta;
* pomognu porodicama u kojima djeca i mladi pokazuju znake rizičnog ponašanja usljed konzumacije psihoaktivnih supstanci;
* pomognu porodicama u kojima su djeca i mladi koji su u riziku od konzumacije psihoaktivnih supstanci.

Crna Gora je za svoje prioritetne ciljeve postavila stvaranje uslova koji su prihvatljivi za optimalan rast i razvoj djece, uključujući i ulaganje u roditeljske kompetencije, korišćenje praksi zasnovanih na čvrstim pokazateljima i intervencije čiji je cilj zaštita svakog djeteta i unapređenje uslova za realizaciju prava djeteta u svim oblastima. U tom smislu sprečavanje nasilja nad djecom i njihova zaštita od nasilja predstavlja najvažniji cilj u planiranju aktivnosti u socijalnoj i dječjoj zaštiti.

**KONKURS IMA TRI PRIORITETA:**

**Prioritet I:**

* Pružanje usluga socijalne i dječje zaštite, usluga podrške za život u zajednici i savjetodavno-terapijskih i socijalno-edukativnih usluga djeci i mladima od strane pružalaca usluga koji imaju licencu za obavljanje djelatnosti koja se odnosi na konkretnu uslugu.

Podržaće se projekti nevladinih organizacija koji su usmjereni na razvoj usluga socijalne i dječje zaštite, usluga podrške za život u zajednici i savjetodavno-terapijskih i socijalno-edukativnih usluga (savjetovanje, terapija i SOS telefon) i razvoj kapaciteta pružalaca tih usluga čime se doprinosi prevenciji institucionalizacije, poboljšanju kvaliteta pružanja usluga socijalne zaštite na nivou zajednice i promociji partnerstva unutar zajednica.

Ovaj prioritet doprinosi ostvarivanju oba specifična strateška cilja i operativnih ciljeva predviđenih *Strategijom za ostvarivanje prava djeteta 2019-2023*: *″Poboljšati dostupnost i kvalitet socijalne, zdravstvene zaštite i obrazovanja za svu djecu″* i cilja *"Spriječiti sve oblike nasilja nad djecom i poboljšati ostvarivanje posebnih mjera zaštite djece".*

**Prioritet II:**

* Podrška izgradnji i unapređenju kapaciteta organizacija civilnog društva pružalaca usluga socijalne i dječje zaštite, usluga podrške za život u zajednici i savjetodavno-terapijskih i socijalno-edukativnih usluga djeci i mladima u procesu dobijanja licence nevladinih organizacija za obavljanje djelatnosti i kvalitetnijeg pružanja usluga socijalne i dječje zaštite (kapaciteta: organizacionih, programskih, tehničkih, stručnog kadra i sl.).

Ovaj prioritet doprinosi ostvarivanju oba specifična strateška cilja i operativnih ciljeva predviđenih *Strategijom za ostvarivanje prava djeteta 2019-2023: ″Poboljšati dostupnost i kvalitet socijalne, zdravstvene zaštite i obrazovanja za svu djecu″* i cilja *"Spriječiti sve oblike nasilja nad djecom i poboljšati ostvarivanje posebnih mjera zaštite djece".*

**Prioritet III:**

* Podrška unapređenju ukupnog kvaliteta života djece i mladih i poboljšanju njihove socijalne inkluzije kroz pružanje usluga socijalne i dječje zaštite u širem smislu, a u skladu s njihovim potrebama.

Usluge socijalne i dječje zaštite u širem smislu predstavljaju usluge, odnosno mjere i aktivnosti koje nisu definisane Zakonom o socijalnoj i dječjoj zaštiti i za njihovo pružanje nije potrebna licenca u skladu sa navedenim Zakonom. Ove usluge mogu dopunjavati usluge socijalne i dječje zaštite za koje su propisani normativi i minimalni standardi na način da u određenom vremenskom razdoblju odgovaraju na specifične potrebe korisnika i unapređuju socijalnu inkluziju i kvalitet njihovog života.

Ovaj prioritet doprinosi ostvarivanju specifičnog strateškog cilja *″Poboljšati dostupnost i kvalitet socijalne, zdravstvene zaštite i obrazovanja za svu djecu″* iz *Strategije za ostvarivanje prava djeteta 2019-2023*, kroz ostvarivanje operativnih ciljeva*: ″Obezbeđenje efektivnog sistema alternativne brige za djecu bez roditeljskog staranja″,* cilja *″Unapređenje podrške djeci sa smetnjama u razvoju i drugoj djeci iz osjetljivih grupa i adolescentima u ostvarivanju besplatne i blagovremene zdravstvene i adekvatne socijalne zaštite″,* kao i cilja *"Unaprijeđena podrška ranom razvoju djeteta".*

**CILJNE GRUPE:**

**Direktne ciljne grupe korisnika su**:

* porodice u kojima je prisutno nasilje ili zanemarivanje,
* porodice djece koje ispoljavaju probleme u ponašanju,
* porodice u kojima su roditelji uživaoci psihoaktivnih supstanci,
* hronično oboljeli roditelji koji se susrijeću sa smanjenom funkcionalnošću, usljed nedostatka podrške sistema, zajednice i društva,
* porodice djece u kojima su roditelji osobe s invaliditetom, kao i
* porodice u kojima odrastaju djeca s smetnjama i teškoćama u razvoju i djeca s invaliditetom.

**Potrebe koje su prepoznate za direktnu ciljnu grupu:** Intenzivna stručna pomoć i podrška porodicama s problemima u funkcionisanju - savjetodavni rad na jačanju roditeljskih kompetencija, zastupanje, učenje životnih vještina potrebnih za adekvatnu brigu o djeci, stvaranje mreže podrške za porodicu na lokalnom nivou ostvarivanjem kontakata i saradnje sa zdravstvenim, obrazovnim, sportskim organizacijama, nevladinim sektorom i sl.

**Indirektne ciljne grupe korisnika su:**

* centri za socijalni rad,
* šire porodice korisnika usluga i
* lokalne zajednice u kojima porodice žive.

**Potrebe koje su prepoznate za indirektnu ciljnu grupu** su: Podrška sistemu socijalne i dječje zaštite u pružanju podrške porodicama u krizi, osnaživanje porodica i smanjenje rizika za izmještanje djece, odnosno rizika od zanemarivanja i zlostavljanja, te na taj način i preveniranje socijalne patologija i čuvanje resursa zajednice.

**Aktivnosti nevladinih organizacija koje će doprinijeti ostvarenju strateških ciljeva i zadovoljenju potreba ciljnih grupa ("prihvatljive aktivnosti za finansiranje") su:**

* aktivnosti pružanja usluga porodici i djeci,
* edukativne i promotivne aktivnosti koje se odnose na zaštitu djece i mladih u sistemu socijalne i dječje zaštite,
* obuke namijenjene predstavnicima institucija u sistemu zaštite od nasilja nad ženama i djecom u partnerskom odnosu i porodici i zaštiti djece-svjedoka nasilja,
* edukacija stručnih radnika o različitim uslugama podrške i pomoći i upućivanje žrtava nasilja na specijalizovane usluge koje su dostupne u Crnoj Gori,
* radionice za zaposlene u vrtićima i školama kako da prepoznaju nasilje i reaguju na nasilje nad djecom.

Nevladine organizacije putem projekata mogu doprinijeti boljem funkcionisanju porodica i pružiti doprinos prevenciji nasilja i zanemarivanja djece, kroz pružanje podrške u prevazilaženju traumatskih doživljaja koji su posljedica nasilja kako kod djece, tako i kod odraslih članova porodica, podrške u saniranju poremećenih porodičnih odnosa, u jačanju vještina komunikacije s akcentom na poboljšanje roditeljskih vještina za nenasilno rješavanje konfliktnih situacija, kao i podrška u prevazilaženju problema koji su posljedica vršnjačkog nasilja. Ove usluge mogu obavljati nevladine organizacije isključivo u saradnji s centrima za socijalni rad.

Putem projekata nevladine organizacije mogu vršiti: (1) Obuku za relevantne institucije u sistemu zaštite od nasilja nad ženama i djecom u partnerskom odnosu i porodici i zaštiti djece-svjedoka nasilja, koje će se bazirati na standardima koji se tiču prava djeteta, kao i standardima Istanbulske konvencije koji se odnose na posebnu zaštitu djece svjedoka nasilja u porodici i nenasilnog roditelja; (2) Edukaciju aktera o različitim uslugama podrške i pomoći; (3) Upućivanje žrtava nasilja na specijalizovane usluge koje su dostupne u Crnoj Gori; (4) Edukaciju za zaposlene u vrtićima i školama kako da prepoznaju nasilje i reaguju na nasilje nad djecom.

**Ukupan iznos sredstava** koja se mogu raspodjeliti ovim Konkursom je **325.000,00 eura.**

**Najnižiji iznos** sredstava koji se može dodijeliti pojedinom projektu/programu je **10.000 eura.**

**Najviši iznos** sredstava koji se može dodijeliti pojedinom projektu/programu je **30.000 eura.**

Shodno članu 32ž stav 4 Zakona o nevladinim organizacijama, Ukupan iznos sredstava koja se na osnovu Javnog konkursa mogu dodijeliti nevladinoj organizaciji za finansiranje projekta, odnosno programa, ne može preći 20% od ukupno opredijeljenih sredstava koja se raspodjeljuju na osnovu tog konkursa.

Na ovaj Konkurs nevladina organizacija može prijaviti više projekata, odnosno programa, ali joj se **mogu dodjeliti sredstva samo za jedan projekat, odnosno program.** Ta nevladina organizacija **može biti i partner na samom jednom projektu u okviru ovog Javnog konkursa.**

**Prijavu projekta/programa na ovaj Konkurs može podnijeti nevladina organizacija (podnosilac projekta i partnerska nevladina organizacija) koja je**:

1. upisana u Registar nevladinih organizacija;
2. kroz ciljeve i djelatnosti u Statutu, definisala oblast od javnog interesa iz ovog Konkursa kao oblast svog djelovanja;
3. predala poreskom organu prijavu za prethodnu fiskalnu godinu (bilans stanja i bilans uspjeha);

Za prijavu projekta **u sklopu Prioriteta I nevladina organizacija je dužna dostaviti i licencu** za obavljanje djelatnosti za usluge podrške za život u zajednici (dnevni boravak) i savjetodavno-terapijske i socijalno-edukativne usluge (savjetovanje, terapija i SOS telefon).

**Raspodjela sredstava iz ovog Konkursa vrši se na osovu sljedećih kriterijuma:**

1. doprinos prijavljenog projekta, odnosno programa ostvarivanju javnog interesa i realizaciji strateških ciljeva u određenoj oblasti;
2. kvalitet prijavljenog projekta, odnosno programa;
3. kapacitet nevladine organizacije da realizuje prijavljeni projekat, odnosno program;
4. transparentnost rada nevladine organizacije.

Članom 32 stav 3 Zakona o nevladinim organizacijama organizacijama ("Službeni list Crne Gore" br. 39/11 i 37/17) navedeno je da projekat, u smislu ovog zakona, predstavlja skup aktivnosti u oblastima iz stava 2 istog člana koji se realizuju u periodu koji nije duži od jedne godine.

Članom 32 stav 4 Zakona o nevladinim organizacijama organizacijama ("Službeni list Crne Gore" br. 39/11 i 37/17) navedeno je da program, u smislu ovog zakona, predstavlja dugoročni plan razvoja organizacije i sprovođenja aktivnosti u oblastima iz stava 2 istog člana u periodu koji nije duži od tri godine.

Bodovanje projekata, odnosno programa, prema navedenim kriterijumima, vršiće se prema mjerilima i na način utvrđen Uredbom o finansiranju projekata i programa nevladinih organizacija u oblastima od javnog interesa (″Službeni list CG″, br. 13/18), na obrascu koji je utvrdilo Ministarstvo javne uprave, a svaki projekat će bodovati po dva nezavisna procjenjivača, s Liste koju je utvrdilo i objavilo na svojoj internet stranici Ministarstvo javne uprave. Nezavisni procjenjivači sačinjavaju bodovnu listu koja sadrži: broj bodova po svakom od mjerila sa obrazloženjem, broj bodova po svakom od kriterijuma, ukupan broj ostvarenih bodova po svim kriterijumima, mjesto i datum bodovanja i potpis nezavisnog procjenjivača.

**Rok za podnošenje prijava** na ovaj Konkurs je 30 dana od dana objavljivanja, odnosno

**zaključno sa 1. 7. 2024. godine.**

Prijava projekta/programa dostavlja se isključivo na obrascu propisanom Pravilnikom o sadržaju javnog konkursa za raspodjelu sredstava za finansiranje projekata i programa nevladinih organizacija i izgledu i sadržaju prijave na javni konkurs (″Službeni list CG″, br. 14/18), a koji je sastavni dio ovog Konkursa.

Prijava za projekat podnosi se na Obrascu 1 koji možete preuzeti [**OVDJE**](https://www.gov.me/dokumenta/a0e5b675-2713-404f-936e-25beedf24964).

U vezi sa članom 4 Pravilnika o sadržaju javnog konkursa za raspodjelu sredstava za finansiranje projekta i programa nevladinih organizacija i izgledu i sadržaju prijave na javni konkurs (″Službeni list CG″ broj 14/18), potrebno je da prijava na Javni konkurs sadrži:

* naziv organa državne uprave nadležnog za oblast za koju se objavljuje javni konkurs (navesti naziv ovog Ministarstva);
* naziv: Prijava na javni konkurs (navesti naziv ovog Konkursa) za raspodjelu sredstava za finansiranje projekata, odnosno programa nevladinih organizacija;
* naziv oblasti za koju se prijavljuje nevladina organizacija (1. u prioritetnoj oblasti od javnog interesa – navesti oblast od javnog interesa iz ovog Konkursa);
* datum objavljivanja ovog Javnog konkursa;
* rok za podnošenje prijave na ovaj Javni konkurs;
* podatke o nevladinoj organizaciji koja se prijavljuje na Javni konkurs, kao i podatke o partnerskoj nevladinoj organizaciji ako se nevladina organizacija prijavljuje na Javni konkurs zajedno s partnerskom nevladinom organizacijom;
* izjavu o nepostojanju višestrukog finansiranja i izjavu o partnerstvu s podacima o licu ovlašćenom za zastupanje, potpisom, mjestom, datumom i pečatom;
* podatke o budžetu i troškovima realizacije projekta, odnosno programa;
* izjavu o istinitosti podataka s podacima o koordinatoru projekta, odnosno programa i licu ovlašćenom za zastupanje, kao i potpisom, mjestom, datumom i pečatom.

Uz prijavu na ovaj Konkurs, **nevladine organizacije su dužne dostaviti:**

* fotokopiju Rješenja o upisu u Registar NVO[[1]](#footnote-1);
* fotokopiju Statuta u kojem su definisani ciljevi i djelatnost, odnosno oblast djelovanja nevladine organizacije, koja se odnosi na društvenu brigu o djeci i mladima[[2]](#footnote-2);
* fotokopiju akta o podnesenoj prijavi za prethodnu (2023) fiskalnu godinu poreskom organu (s fotokopijom bilansa stanja i bilansa uspjeha)[[3]](#footnote-3);
* izjavu potpisanu od strane ovlašćenog lica i s pečatom nevladine organizacije da će NVO prije potpisivanja Ugovora obavjestiti Komisiju o eventualnim dodjeljenim sredstvima za isti projekat/program od drugih državnih organizacionih jedinica;
* fotokopiju licence za obavljanje djelatnosti za usluge podrške za život u zajednici (dnevni boravak) i savjetodavno-terapijske i socijalno-edukativne usluge (savjetovanje, terapija i SOS telefon) za prijave projekata u sklopu Prioriteta I.[[4]](#footnote-4)

**Za partnersku organizaciju potrebno je dostaviti**:

* fotokopiju Rješenja o upisu u Registar NVO;
* fotokopiju Statuta u kojem su definisani ciljevi i djelatnost, odnosno oblast djelovanja nevladine organizacije, koja se odnosi na društvenu brigu o djeci i mladima;
* fotokopiju akta o podnesenoj prijavi za prethodnu (2023) fiskalnu godinu poreskom organu (s fotokopijom bilansa stanja i bilansa uspjeha).

**Popunjenu, potpisanu i pečatom ovjerenu prijavu neophodno je dostaviti u dva (2) primjerka u štampanoj verziji i jedan (1) primjerak u elektronskoj formi na CD-u, u sadržaju istovjetnom štampanoj primjerku (PDF format).**

**Prijavu s potrebnom dokumentacijom, uključujući i CD treba**

**poslati isključivo poštom na sljedeću adresu:**

**Ministarstvo rada i socijalnog staranja**

**Rimski trg, br. 46**

**Podgorica**

**s napomenom: NE OTVARATI - prijava na Javni konkurs broj: 01-128/24-3186/1 pod nazivom**

 **″PODRŠKA DJECI I MLADIMA U KRIZNIM SITUACIJAMA″**

U razmatranje će biti uzeti samo projekti/programi **koji su dostavljeni na propisanom obrascu, s potrebnom dokumentacijom i u roku, odnosno koji zadovoljavaju uslove propisane ovim Konkursom.**

**Eventualna pitanja u vezi s ovim Konkursom** mogu se postaviti elektronskim putem na mejl-adresu biljana.vucetic@mrs.gov.me, **najkasnije do 20. 6. 2024. godine.**

Komisija za raspodjelu sredstava nevladinim organizacijama u 2024. godini u oblasti društvene brige o djeci i mladima će **u roku od 15 dana od dana završetka ovog Konkursa,** na internet stranici Ministarstva rada i socijalnog staranja i portalu e-uprave **objaviti Listu nevladinih organizacija koje nisu dostavile urednu i potpunu prijavu,** uz ukazivanje na utvrđene nedostatke koji se odnose na prijavu, odnosno potrebnu dokumentaciju.

**Nevladina organizacija s pomenute Liste je, u roku od pet dana od dana objavljivanja liste, dužna da otkloni utvrđene nedostatke, a u slučaju da se utvrđeni nedostaci ne otklone u propisanom roku, prijava se odbacuje.**

***Broj: 01-128/24-3186/1***

***Podgorica, 31. 5. 2024. godine***

 ***PREDSJEDNICA KOMISIJE***

 ***Biljana Vučetić***

1. Ukoliko su izvšene izmjene adrese, odnosno sjedišta, naziva nevladine organizacije, ovlašćenog lica, izmjene i dopune Statuta i druge slične izmjene, potrebno je dostaviti fotokopije Rješenja nadležnog organa koje potvrđuju te izmjene. [↑](#footnote-ref-1)
2. Ukoliko su izvršene izmjene i dopune Statuta, potrebno je dostaviti fotokopiju Rješenja nadležnog organa koja potvrđuje te izmjene. Takođe, fotokopija Statuta dostavlja se s pečatom nevladine organizacije i potpisom. [↑](#footnote-ref-2)
3. Fotokopije bilansa stanja i bilansa uspjeha dostavljaju se s pečatom nevladine organizacije i potpisom odgovornog lica. [↑](#footnote-ref-3)
4. Licenca mora da odgovara vrsti usluge koja je planirana projektom/programom. [↑](#footnote-ref-4)